**Экологик калейдоскоп**

Әти-әниләр өчен интеллектуаль уен

**Венера ГӘРӘЕВА**

*Балтач районы Балтач бистәсендәге 3 нче балалар бакчасының I квалификация категорияле тәрбиячесе*

**Максат:**

– әти-әниләрнең табигать, хайваннар, үсемлекләр турында белемнәрен ачыклау;

– әти-әниләргә балаларда экологик культура тәрбияләү мөһимлеген аңлату;

– балаларга экологик тәрбия бирү формаларын, күзаллауларын баету;

– әти-әниләрнең үзара дустанә мөнәсәбәтен арттыру.

**Җиһазлау:** поднос, пазллар, помидор, бәрәңге муляжлары, кара тартма, ребус, сүзле карточкалар, маскалар, әкият өчен атрибутлар, туган як турында җыр аудиоязмасы, релаксация өчен музыка.

**Уен барышы**

*(Залда әти-әниләр өчен ике җирдә өстәл, урындыклар куелган. Туган як турында җыр яңгырый. Җыр беткәндә тәрбияче шигырь сөйли.)*

**Тәрбияче.**

Бар табигать җанлы кеше кебек,

Бәла килсә, ярдәм көтәчәк.

Әгәр дә без миһербансыз булсак,

Бетәчәкләр алар, бетәчәк!

Хөрмәтле әти-әниләр! Уеныбызны башлаганчы, җайлап утырыгыз, күзләрне йомыгыз. (*Талгын көй куела.*) Үзегезне саф һавалы урманда дип хис итегез. Нинди гүзәл безнең табигатебез! Искиткеч рәхәт елның дүрт фасылы! Безгә акыллы, аңлы, тәрбияле, эстетик, физик яктан һәм хезмәткә әзер шәхес тәрбияләүдә йогынты ясаучы – ул безнең табигатебез. Балаларыбызның нинди булып үсүе дә үзебездән тора. Безнең бурыч – эмоциональ-эстетик тәрбия бирү нигезендә балаларны тирә-юньне танып-белүгә юнәлтү, бар тереклеккә сакчыл караш тәрбияләү. Шушы максаттан бүген без сезне «Экологик калейдоскоп» дип исемләнгән интеллектуаль уенга чакырабыз. Бу уенда без сезнең белән балалар көндәлек үзләштерергә тиешле биремнәрне үтәрбез. Рәхим итегез!

**1 нче тур – «Пазллар»**

*(Пазллар җыйгач, ике рәсем килеп чыга. Уенчылар «Кояш» һәм «Болыт» командаларына бүленә.)*

**2 нче тур. Капитаннар арасында «Һава торышын билгелә» дигән сынамышлар уены**

|  |  |
| --- | --- |
| **1 нче капитан** | **2 нче капитан** |
| Эт аунаса, ... *(һава торышы бозыла)* | Иртән чык төшмәсә, ... *(көн яңгырлы була)* |
| Төтен туры менсә, ... *(көн суыта)* | Аяк астында кар шыгырдаса, ... *(көн суыта)* |
| Чыпчыклар тузанда коенса – ... *(яңгырга)* | Боз сөңгеләре озын булса, ... *(суыклар озакка сузыла)* |
| Болытлар тиз агылса, ... *(көн аяза)* | Каргалар агач башында утырса – ... *(суыкка)* |

**3 нче тур. Командалар ярышы**

|  |  |
| --- | --- |
| **«Кояш» командасы** | **«Болыт» командасы** |
| Маскалар бирелә, һәр команда шулар буенча берәр әкият өзеген күрсәтә. | |
| **Сораулар:**  1. Кайсы җәнлек ачык күз белән йоклый? *(Куяннар, чөнки аларның күз кабаклары кечкенә)* | 1. Кайсы тереклек иясен җир ялчылары дип йөртәләр? *(Суалчаннарны, чөнки алар гел җир тишүдә)* |
| 2. Юнәлешне күрсәтүче прибор *(Компас)* | 2. Кош түгел, канатлы. *(Күбәләк)* |
| 3. Кайсы кош очмый? *(Пингвин)* | 3. Нәрсәнең колагы яагында? *(Чикерткә)* |
| 4. Нәрсә аягы белән эчә? *(Бака)* | 4. Шырпыны кайсы агачтан ясыйлар? *(Усактан)* |
| 5. Филләр йөзә беләме? *(Беләләр, хәтта су астында да)* | 5. Суда туган, судан курка *(Тоз)* |
| 6. Үрмәкүчнең ничә аягы бар? *(8)* | 6. Ни өчен Кызыл китапны кызыл дип атаганнар, ә яшел түгел? *(Чөнки кызыл төс – куркынычлык символы)* |
| **«Ребусны чиш» уены** | |
| Ребус биреме (2 данә) | Ребус биреме (2шт) |
| **«Кара тартма» уены** | |
| Борынгы заманда бу яшелчәне «мәхәббәт алмасы, алтын алма» дип йөрткәннәр. Хәзер аның ике исеме бар. Кара тартмада нәрсә дип уйлыйсыз? *(Помидор, томат)* | Аның туган ягы – Көньяк Америка. Индеецлар аны «әти» дип йөрткәннәр. Бу яшелчәне бездә «шайтан алмасы» дип атаганнар. Россиядә аны башта чәчәк итеп үрчеткәннәр. Ә инде утыртасылары килмәгән өчен ир-атларны камчы белән суктырганнар һәм Себергә куганнар. Бу нәрсә*? (Бәрәңге)* |
| **«Сүзләрдән шигырь төзе» уены** | |
| Ак, җемелди, кояш, йомшак | Чыршы, нарат, хуш ис, яшел |
| **Уенга нәтиҗә чыгару** | |